Byrettens dom stadfæstet
Ret: Vestre Landsret (2. instans)
Faggruppe: Civilsag — Almindelig civil sag
Sagsemner: Arbejdsskade og arbejdsmiljø;
Erstatning uden for kontrakt;

/

VESTRE LANDSRET
DOM

afsagt den 29. oktober 2021

Sag BS-6991/2021-VLR
(5. afdeling)

Fagligt Fælles Forbund   
som mandatar for
Appellant, tidligere Sagsøger
(advokat Louise Frændemark)

mod

Appelindstævnte A/S, tidligere Sagsøgte A/S
(advokat Camilla Søgaard Hudson)

Retten i Viborg har den 22. januar 2021 afsagt dom i 1. instans (sag BS-
36049/2019-VIB).

Landsdommerne Thomas Tordal-Mortensen, Henrik Estrup og Carsten Busk
(kst.) har deltaget i ankesagens afgørelse.

Påstande
Appellant, tidligere Sagsøger, har gentaget sin påstand for byretten.

Appelindstævnte A/S, tidligere Sagsøgte A/S, har påstået dommen stadfæstet.

Forklaring
Appellant, tidligere Sagsøger har afgivet supplerende forklaring.   

Appellant, tidligere Sagsøger har forklaret, at han vil tro, at han havde kørt med
contai-nere i ca. tre år, da ulykken skete. I de tre år kørte han både med kran og
med containere. Han havde ikke fået nogen form for oplæring, inden han
begyndte



/

2

at køre med containere. Han fik chaufførhåndbogen udleveret på kontoret, men
han læste aldrig i den. Det blev ikke sagt, at han skulle læse den. Han var en
gang til et møde i 3F, hvor chaufførhåndbogen blev drøftet, men han kan ikke
huske nærmere herom. Han har aldrig fået at vide, hvordan han skulle forholde
sig, hvis en container var overfyldt. At en container er overfyldt kan både bety-
de, at den er for tung, og at gods rager op over kanten. Det skete tit, at en con-
tainer var overfyldt, men de skulle køre med den alligevel. Hvis han den på-
gældende dag havde været alene, ville han have brugt stigen til at klatre op i
containeren for at få nettet på. Den pågældende container var ikke for tung, men
der var nogle pinde, der stak op, så det var besværligt at få nettet trukket over
containeren. Den pågældende dag var der en lærling med på turen. Da nettet
skulle trækkes over containeren, brugte lærlingen den eneste stige, der var med.
Han måtte derfor selv stå på lastbilen for at løse opgaven med at få nettet på.
Han har prøvet at ringe til kontoret, fordi en container var for over-fyldt, men
ved de lejligheder fik han blot at vide, at han skulle få opgaven løst. Han har
aldrig oplevet, at han har måttet lade en container stå. Han havde travlt den
pågældende dag, men det havde han altid.

Anbringender
Parterne har gentaget deres anbringender for byretten.

Landsrettens begrundelse og resultat
Landsretten er enig i byrettens begrundelse og resultat. Landsretten stadfæster
derfor byrettens dom.

Efter sagens udfald skal Fagligt Fælles Forbund som mandatar for Appellant,
tidligere Sagsøger i sagsomkostninger for landsretten betale 63.000 kr. til
Appelindstævnte A/S, tidligere Sagsøgte A/S. Beløbet, der er uden moms,
vedrører udgifter til advokatbistand. Der er ved fastsættelsen af beløbet lagt
vægt på sagens værdi, omfang og forløb.

THI KENDES FOR RET:

Byrettens dom stadfæstes.

I sagsomkostninger for landsretten skal Fagligt Fælles Forbund som mandatar
for Appellant, tidligere Sagsøger inden 14 dage betale 63.000 kr. til
Appelindstævnte A/S, tidligere Sagsøgte A/S. Beløbet forrentes efter
rentelovens § 8 a.